Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 65/11)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

TIEDONANTO VAKIOMUUTOKSESTA YHTENÄISEEN ASIAKIRJAAN

”LA MANCHA”

PDO-ES-A0045-AM03

Tiedonannon päivämäärä: 18.11.2020

HYVÄKSYTYN MUUTOKSEN KUVAUS JA PERUSTELUT

1. Valko- ja roseeviinien todellisen alkoholipitoisuuden vähimmäismäärän muuttaminen ja helmeilevien viinien todellisen alkoholipitoisuuden vähimmäismäärän määrittäminen (tuote-eritelmän 2.1 kohta ja yhtenäisen asiakirjan 2.1 kohta)

Kuvaus ja perustelut

Valko- ja roseeviinien todellisen alkoholipitoisuuden vähimmäismäärä nostetaan yhdeksään prosenttiin ja helmeilevien viinien todellisen alkoholipitoisuuden vähimmäismäärä määritetään erikseen.

Kuluttajat haluavat tällä hetkellä viinejä, joiden jäännössokeripitoisuus on korkeampi, joten tämäntyyppisen viinin todellisen alkoholipitoisuuden on oltava alhaisempi, jotta se voi saavuttaa vaaditun jäännössokeripitoisuuden.

Lisäksi täsmennetään, että valko-, rosee- ja punaviinien todellisen alkoholipitoisuuden vähimmäismäärää sovelletaan myös helmeileviin viineihin.

Muutoksen tyyppi: vakiomuutos

Muutoksella mukautetaan analyyttisiä parametreja, mutta se ei aiheuta olennaista muutosta suojeltuun tuotteeseen, vaan tuote säilyttää yhteyden kuvauksessa käsitellyt ominaisuutensa ja profiilinsa, jotka ovat syntyneet ihmiseen ja ympäristöön liittyvien tekijöiden välisen vuorovaikutuksen tuloksena. Muutos ei siksi kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

2. Rikkidioksidipitoisuuden sekä jäännössokerin ja haihtuvien happojen analyyttisten parametrien terminologian mukauttaminen sovellettaviin sääntöihin (eritelmän 2.1 kohta ja yhtenäisen asiakirjan 2.1 kohta)

Kuvaus ja perustelut

”Jäännössokerin” analyyttinen parametri on nimetty uudelleen ”kokonaissokeripitoisuudeksi fruktoosina ja glukoosina”17. lokakuuta 2018 annetun komission täytäntöönpanoasetuksen (EU) 2019/34 20 artiklan mukaisesti. Kyseisessä artiklassa säädetään fruktoosina ja glukoosina ilmaistun kokonaissokeripitoisuuden määrittämisestä.

On myös huomattava, että haihtuvien happojen pitoisuus ilmaistaan etikkahappona.

Täytäntöönpanoasetuksen (EU) 2019/34 20 artiklassa vahvistetaan määritettäväksi analyyttiseksi parametriksi myös rikkidioksidi, joten tämä parametri lisätään kuohuviinin osalta. Eritelmän 2.1.4, 2.1.5 ja 2.1.6 kohdassa tarkoitettujen viinien raja-arvot täsmennetään 12. maaliskuuta 2019 annetun komission delegoidun asetuksen (EU) 2019/934 liitteessä I olevan B osan mukaisesti.

Muutoksen tyyppi: vakiomuutos

Muutoksella mukautetaan fysikaalis-kemiallisiin ominaisuuksiin käytettävää terminologiaa, mutta se ei aiheuta muutoksia lopputuotteeseen, vaan tuote säilyttää yhteyden kuvauksessa käsitellyt ominaisuutensa ja profiilinsa, jotka ovat syntyneet ihmiseen ja ympäristöön liittyvien tekijöiden välisen vuorovaikutuksen tuloksena. Muutos ei siksi kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

3. Aistinvaraisten ominaisuuksien uudelleenmäärittely (tuote-eritelmän 2.2 kohta ja yhtenäisen asiakirjan 2.2 kohta)

Kuvaus ja perustelut

UNE-EN-ISO 17065 -standardin soveltaminen eritelmän tarkastamisessa vaatii eritelmän kattamien viinien aistinvaraisen kuvauksen muuttamista siten, että viinien ominaisuudet voidaan yhdistää kuvailutermeihin, joita arvioidaan UNE-EN-ISO 17025 -standardin mukaisessa maistajaraadissa.

Muutoksen tyyppi: vakiomuutos

Tämä muutos koskee aistinvaraisten ominaisuuksien mukauttamista siten, että niitä voidaan arvioida paremmin aistinvaraisessa analyysissa. Se ei aiheuta olennaista muutosta tuotteeseen, vaan tuote säilyttää yhteyden kuvauksessa käsitellyt ominaisuutensa ja profiilinsa, jotka ovat syntyneet ihmiseen ja ympäristöön liittyvien tekijöiden välisen vuorovaikutuksen tuloksena. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

4. Lainsäädäntöviittauksien päivitys (eritelmän 3.2.5 kohta ja yhtenäisen asiakirjan 3.2.5 kohta)

Kuvaus ja perustelut

Lainsäädäntöviittaukset on korvattu viittauksella voimassa olevaan asetukseen, ja viittaus maataloustuotteiden yhteisestä markkinajärjestelystä 17. joulukuuta 2013 annettuun Euroopan parlamentin ja neuvoston asetukseen (EU) N:o 1308/2013 on lisätty tekstiin.

Muutoksen tyyppi: vakiomuutos

Tässä muutoksessa on kyse päivityksestä. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

5. Viininvalmistamoja ja tuotantopaikkoja koskeva selvennys (eritelmän 4 kohta ja yhtenäisen asiakirjan 4 kohta)

Kuvaus ja perustelut

Viimeisessä kohdassa täsmennetään, että viinit tuotetaan La Manchan tuotantoalueen viininvalmistamoissa ja että ne valmistetaan toimialakohtaisen järjestön viinitilarekisteriin (registro de viñedos de la interprofesional) merkityistä lohkoista peräisin olevista rypäleistä. Tavoitteena on poistaa viininvalmistamoiden sijaintia koskevat epäilyt ja parantaa tuotantopaikkojen valvontaa ja jäljitettävyyttä.

Muutoksen tyyppi: vakiomuutos

Kohdan sanamuotoa on muotoiltu paremmin, mutta itse aluetta ei ole muutettu. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

6. Moscatel de Alejandría ja Garnacha tintorera -lajikkeiden lisääminen (eritelmän 6 kohta ja yhtenäisen asiakirjan 6 kohta)

Kuvaus ja perustelut

Lisätään eritelmään valkoinen rypälelajike ”Moscatel de Alexandria” ja punainen rypälelajike ”Garnacha tintorera”. Valkoinen lajike ”Moscatel de Alexandria” on tyypillinen Välimeren alueen lajike. Se soveltuu aromaattisten ominaisuuksiensa ja sokeripitoisuutensa vuoksi La Manchan viinien tuotantoon. Tälle alueelle soveltuu myös punainen lajike ”Garnacha tintorera”, jota tuotantoalueella onkin tuhansia hehtaareja. Toimialakohtainen järjestö päätti sisällyttää lajikkeen eritelmään tarkastettuaan useiden arvioitujen näytteiden perusteella, että se soveltuu laatuviinien tuotantoon ja täyttää SAN-nimityksen ”La Mancha” eritelmän vaatimukset.

Sekä valkoviini, joka valmistetaan kokonaan tai osittain Moscatel de Alejandría -lajikkeesta, että punaviini, joka valmistetaan kokonaan tai osittain Garnacha tintorera -lajikkeesta, ovat tuotantoalueella vakiintuneita tuotteita. Muutoksen tarkoituksena on näin ollen sisällyttää tuote-eritelmään lajikkeita, joita on viljelty alueella jo jonkin aikaa.

Muutoksen tyyppi: vakiomuutos

Muutoksella mahdollistetaan sellaisten samantyyppisten viinien tuotanto, joilla on samat ominaisuudet kuin suojatulla tuotteella. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

7. Sovellettavien vaatimusten uudelleenmuotoilu useissa kohdissa (eritelmän 8 kohta. tämä ei vaikuta yhtenäiseen asiakirjaan)

Kuvaus ja perustelut

1 kohta: Kohdan sanamuotoa on muutettu sen selventämiseksi, että viininvalmistamoiden tuotantoalueella ja sen ulkopuolella suoritetun pullotuksen, joka on merkitty SAN-nimityksen ”La Mancha” vastaavaan rekisteriin, on oltava La Manchan viinien pullottamista ja todennettavissa olevaa jäljitettävyyttä koskevien vaatimusten mukainen. Lisäksi kaikissa SAN-nimityksellä ”La Mancha” markkinoille saatetuissa viineissä on oltava edellä mainitun toimialakohtaisen järjestön antama vastaetiketti tai takuusinetti.

2 kohta: Pullotuskapasiteetti laajennetaan käsittämään PET-pullot (ainoastaan 18,7 cl:n pullot pelkästään lentoyhtiöiden ja sellaisten laitosten käyttöön, joissa lasin käyttö on kielletty), jotta noudatetaan lentoturvallisuutta ja julkisia laitoksia koskevia säännöksiä.

3 kohta: Yksittäisen rypälelajikkeen nimen käyttöön vaadittu prosenttiosuus päivitetään 85 prosenttiin. Tämä saattaa sen sovellettavan lainsäädännön mukaiseksi (asetuksen (EU) N:o 1308/2013 täydentämisestä 17. lokakuuta 2018 annetun komission delegoidun asetuksen (EU) 2019/33 50 artiklan 1 kohdan a alakohdan i alakohta).

Myös lainsäädäntöviittaukset voimassa oleviin standardeihin saatetaan ajan tasalle.

Muutoksen tyyppi: vakiomuutos

Muutoksessa on kyse sanamuodon muuttamisesta ja päivityksestä. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

8. Lainsäädäntöviittauksen päivittäminen (eritelmän 9.2 kohta. tämä ei vaikuta yhtenäiseen asiakirjaan.)

Kuvaus ja perustelut

Korvataan 3 ja 9 kohdassa viittaus kumottuihin säännöksiin viittauksella voimassa oleviin säännöksiin.

Muutoksen tyyppi: vakiomuutos

Tässä muutoksessa on kyse päivityksestä. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

YHTENÄINEN ASIAKIRJA

1. Tuotteen nimi

La Mancha

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

8. Helmeilevä viini

4. Viini(e)n kuvaus

Valko- ja roseeviinit, nuoret ja perinteiset viinit sekä tammitynnyreissä kypsytetyt valkoviinit

Alhainen alkoholipitoisuus. Valkoviinien väri vaihtelee vihertävästä keltaiseen, lähes kullankeltaiseen saakka. Viinit ovat runsaita ja hedelmäisiä, niissä on perusaromeja, hieman happamuutta, ja ne ovat maultaan tasapainoisia.

Jos viinejä on kypsytetty tynnyreissä, niiden väri vaihtelee keltaisesta kullan- tai oljenväriseen. Viineissä on paahteisuutta, johon liittyy vaniljaa ja viipyileviä tammisia ja hedelmäisiä vivahteita.

Roseeviinien väri vaihtelee ruusunvärisestä hieman punertavaan, ja viineissä on voimakkaita hedelmäisiä ja/tai kukkaisia aromeja. Ne ovat hieman happamia, tasapainoisia ja hedelmäisiä.

Tynnyrissä käyneissä viineissä on tynnyrin luomia aromeja ja tynnyrille tyypillinen jälkimaku.

* Nuorten viinien haihtuvien (happojen) pitoisuus enintään: 8,33 meq/l

* Sulfiittien enimmäismäärä: 190 mg/l, kun sokeria on > 5 g/l (pois lukien tammitynnyreissä kypsytetyt viinit) Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 9 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra) 140

Nuoret ja perinteiset punaviinit sekä tammitynnyreissä kypsytetyt punaviinit

Viinien väri vaihtelee purppuranpunaisesta granaattiomenaan, viinit ovat runsaita ja hedelmäisiä ja niissä on perusaromeja. Maku on tanniininen, alkoholipitoisuuden/hapokkuuden osalta tasapainoinen sekä viipyvä ja hedelmäinen.

Tynnyrissä kypsytettyjen viinien väri vaihtelee granaattiomenaisesta rubiininpunaiseen. Viinit ovat runsaita ja hedelmäisiä, niissä on perusaromeja ja vaniljan aromia. Suutuntuma on viipyvä, tasapainoinen ja hieman vaniljainen.

Pidempään kypsytetyissä viineissä voi olla terrakotan tai oranssin sävyjä. Niiden maku on viipyvä ja hunajainen. Suutuntuma on pehmeä, harmoninen, pyöreä ja ryhdikäs.

Tynnyrissä kypsytetyissä viineissä on tynnyrin luomia aromeja ja tynnyrille tyypillinen jälkimaku.

* Nuorten viinien haihtuvien (happojen) pitoisuus enintään: 8,33 meq/l

* Sulfiittien enimmäismäärä: 180 mg/l, kun sokeria on > 5 g/l (pois lukien tammitynnyreissä kypsytetyt viinit)

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra) 130

Luontaisesti makea perinteinen viini

Valkoviineissä väri on yhdenmukainen kuivien valkoviinien kanssa, ja punaviineissä se vaihtelee granaatinpunaisesta punaruskeaan. Erittäin aromaattinen viini, joka tuo mieleen hedelmät ja/tai hillot, tasapainoinen ja täyteläinen.

* Kokonaisalkoholipitoisuuden on oltava EU-lainsäädännön mukaisissa rajoissa.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 13 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/litra) 250

Valko- ja punaviini ”crianza”, ”reserva” ja ”gran reserva”

Valkoviinien väri vaihtelee oljenvärisestä kullankeltaiseen ja värin voimakkuus iän mukaan. Puumaisia ja paahdettuja aromeja. Tasapainoinen.

Punaviinien väri vaihtelee granaatinpunaisesta terrakottaan iän mukaan. Iän myötä aromit vaihtelevat hedelmäisistä puumaisiin ja/tai paahdettuihin. Suutuntuma on tasapainoinen ja täyteläinen.

* Kokonaisalkoholipitoisuuden on oltava EU-lainsäädännön mukaisissa rajoissa.

** Todellinen vähimmäisalkoholipitoisuus vahvistetaan eritelmässä sen mukaan, onko kyseessä valko- vai punaviini.

*** Haihtuvien happojen alhaisemmat raja-arvot vanhentamisasteen ja -ajan mukaan.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/litra) 150

Laatukuohuviini

Valkoisten kuohuviinien sävy vaihtelee vaaleasta kullankeltaiseen ja kirkkaaseen, ja roseekuohuviinien sävyt ovat hennon vaaleanpunaisia. Kuplat ovat hienoja ja pitkäkestoisia.

Aromit ovat puhtaita ja hedelmäisiä.

Suutuntuma on runsas ja tasapainoinen.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 11,66 Kokonaisrikkidioksidipitoisuus enintään (mg/litra)

Helmeilevä viini

Helmeilevät viinit voivat olla valkoviinejä, joissa on keltaisen eri sävyjä, roseeviinejä, joissa vaaleanpunaisen eri sävyjä, ja punaviinejä, joiden väri on purppuranpunainen.

Valkoviinien tuoksussa on hedelmäisiä aromeja, kun taas rosee- ja punaviinien tuoksussa on voimakkaita aromeja, jotka tuovat mieleen punaiset hedelmät.

Viinit ovat runsaita ja tasapainoisia, niissä on hedelmäinen jälkimaku ja huomattava hiilidioksidipitoisuus.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 10 Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Erityiset viininvalmistusmenetelmät

Erityinen viininvalmistusmenetelmä

Tämän suojatun alkuperänimityksen kattamat valko-, rosee- ja punaviinit on valmistettava yksinomaan sallituista lajikkeista. Valkoviini- ja punaviinilajikkeiden sekoittaminen ei ole sallittua.

Muuntosuhde saa olla enintään 74 litraa viiniä 100 kilogrammasta korjattuja rypäleitä.

Valko- ja roseeviinit valmistetaan murskaamalla rypäletertut ja valuttamalla ne staattisen tai dynaamisen järjestelmän avulla. Rypäleitä voidaan maseroida etukäteen aromien ja väriaineen uuttamiseksi; rypäleen puristemehun on oltava käymisprosessissa enintään 22 °C:n lämpötilassa.

Punaviinien on oltava käymistilassa kuorineen vähintään kolmen päivän ajan enintään 28 °C:n lämpötilassa.

b. Enimmäistuotokset

Goblet-menetelmää käyttävät viinitarhat

10 000 kg rypäleitä hehtaaria kohden

Goblet-menetelmää käyttävät viinitarhat

74 hehtolitraa hehtaaria kohden

Espalier-menetelmää käyttävät viinitarhat

13 000 kg rypäleitä hehtaaria kohden

Espalier-menetelmää käyttävät viinitarhat

96,2 hehtolitraa hehtaaria kohden

6. Rajattu maantieteellinen alue

La Manchan luonnonalue on Kastilia-La Manchan itsehallintoalueella keskellä Espanjaa sijaitseva historiallinen alue. Se kattaa Albaceten maakunnan pohjoisosan, Ciudad Realin maakunnan etelä- ja lounaisosan, Toledon maakunnan itäosan ja Cuencan maakunnan lounaisosan.

7. Pääasiallinen rypälelajike / pääasialliset rypälelajikkeet

AIRÉN

BOBAL

CABERNET SAUVIGNON

RED GRENACHE

MACABEO – VIURA

SYRAH

TEMPRANILLO – CENCIBEL

VERDEJO

8. Yhteyden/yhteyksien kuvaus

Viini

La Manchan tasangon maaperä koostuu kalkkikivestä, merkelistä ja hiekasta muodostuneesta minoseenisen kauden kerrostumasta, joka antaa maalle ruskean tai punaruskean värin.

La Manchan kalkkikivipitoisen maaperän runsauden vuoksi alue on ihanteellinen kypsytykseen soveltuvien täyteläisten punaviinien valmistukselle, ja hiekkainen kalkkikivi antaa viineille miellyttävää vahvuutta.

Vähäisten sateiden (300–350 mm vuodessa) ja runsaan auringonvalon (3 000 tuntia aurinkoa) vuoksi viinien väri on voimakas ja niiden aromien intensiivisyys vahvistuu selvästi.

Viinitarhojen keskimääräinen tuotos on alhainen, mikä myös osaltaan antaa viineille erinomaisen tasapainon.

Helmeilevä viini

Hyvin mannermainen ilmasto, punaruskean maaperän koostumus ja korkeat lämpötilat antavat helmeileville viineille hedelmäisiä aromeja ja sävyjä. Helmeilevien viinien valmistukseen käytetään viiniä koskevassa kohdassa kuvattuja viinejä. Näin ollen kyseisen kohdan sisältö koskee myös helmeileviä viinejä.

Laatukuohuviini

Maantieteellisen ympäristön ansiosta voidaan viljellä eritelmässä määriteltyjä lajikkeita, jotka tuovat laatukuohuviineihin runsautta ja tasapainoa. Myös vähäiset sateet ja aurinkoisten tuntien runsaus johtavat luonnolliseen alkoholipitoisuuteen, jonka ansiosta voidaan valmistaa laatukuohuviinejä, joissa on tarkka alkoholipitoisuus. Viiniä koskevassa kohdassa mainittuja viinejä käytetään perustana kuohuviinien tuotantoon. Näin ollen kyseisen kohdan sisältö koskee myös kuohuviinejä.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Tietyn yksittäisen rypälelajikkeen nimeämiseksi vähintään 86 prosenttia käytetyistä rypäleistä on oltava kyseistä lajiketta, ja tämä on merkittävä viininvalmistamojen kirjanpitoon.

SAN-nimityksen ”La Mancha” laatukuohuviinien etiketeissä voidaan käyttää ilmaisuja ”Premium” ja ”Reserva”.

Linkki eritelmään

http://pagina.jccm.es/agricul/paginas/comercial-industrial/consejos_new/pliegos/Mod_PC_La_Mancha_20200731_MP_I.pdf

(1) EUVL L 9, 11.1.2019, s. 2.